ભાદરવાના ભીંડા જેવા ભાટચારણો ગુજરાતી ભાષાની લાશ ઉપર બેસીને કાંદીવલીથી કેનેડા સુઘીની મફત યાત્રા કરી આવે છે. ઘેલાં થઈને ઘણાં ઘેલાણીઓ હજીયે ગુજરાતી વાચકોને ટાઇમ મેગેઝિનનું ગુંદરિયું-પેસ્ટરિયુ ગુજરાતી સાહિત્ય વાંચવાનું ઘેલું લગાડી રહ્યાં છે. ગુજરાતી ભાષાની સૌરભ ફેલાવવા માટે ઉચ્ચ વિચારધારાની જરૂર છે. પણ આવી વિચારધારા ફેલાવનારા માણસો બાજરાના સુકાઈ ગયેલા પોલા સાંઠા જેવા સાબિત થઈ રહ્યા છે. એકલા વિક્રમો કે એકલા વકીલોથી ગુજરાતી ભાષાનું દળદર ફીટવાનું નથી.